Pitkä matka kotiin ** | Teevee | Iltalehti.fi
ANDREAS SENN (2008) ** TV1 klo 21.00
Vietnam oli USA:lle trauma ja psykologiaa rakastavalle Hollywoodille jo vuosia aiheena Irak-lisillä "psykotraumaattinen stressisyndrooma".
Saksalainen Senn on lähtenyt tv-filmillään mukaan samaan trendiin, nyt vain Afganistanin rauhanturvaoperaation kanssa - vuoristomaassa kun on saksalaisjoukkoja noin 3 000 miehen verran.
Ben Winter (Ken Duken) on ollut operaation yksi sotilas, jonka neljän kuukauden palvelusaika on ohi, ja mies on palannut pieneen Deidesheimiin Pfalziin.
Mutta Ben ei sopeudu - ei kotiin ja vanhempiin, ei raskaana olevaan tyttöystävään Tineen (Mira Bartuschek), ei ystäviin eikä naapureihin, jotka näkevät operaation jonkinlaisena sankaruutena.
Ben ei myöskään sopeudu omiin muistoihinsa, joissa paras ystävä Torben on kuollut itsemurhapommi-iskussa, ja niin mies alkaa itse olla kuin kävelevä aikapommi.
Asiat selviävät veteraanisairaalassa, kun Ben vihdoin - siihen tarvitaan lähes onnettomuus ja myös lääketiedettä ymmärtävä naapuri (Ulrike Folkerts) - on tajunnut hakea apua; nykyäänhän kaikkeen jopa tyrkytetään ns kriisiapua, vaikka joidenkin tutkijoiden mielestä se voi jopa pehentaa traumaattisia kokemuksia.
Loppuun säästetty ratkaisu on kliseinen syyllisyys-syyttömyys -akselilla eli mitä Ben sittenkään olisi voinut tehdä Torbenin kohtalon kanssa.
Ja tavallaan avoimeksi jää myös, miten suurin osa miljoonista miehistä selvisi psykologeitta toisen maailmansodan neljästä viidestä vuodesta - ei kuukaudesta: alettiin varsinkin hävinneiden puolella vain rakentaa uutta raunioista, aika lailla onnistuenkin (Saksa, Japani, Suomi).
Pitkä matka kotiin on kaikesta huolimatta hyvin näytelty.